Document ID: 32005R1607

KOMISIJAS REGULA (EK) Nr. 1607/2005
(2005. gada 30. septembris),
ar ko groza Regulu (EK) Nr. 296/96 par datiem, kas dalībvalstīm jānosūta, un par izdevumu, kurus finansē Eiropas Lauksaimniecības virzības un garantiju fonda (ELVGF) Garantiju nodaļa, ikmēneša iegrāmatošanu
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 17. maija Regulu (EK) Nr. 1258/1999 par kopējās lauksaimniecības politikas finansēšanu (1), un jo īpaši tās 7. panta 5. punktu,
tā kā:
(1)
Komisijas Regulas (EK) Nr. 296/96 (2) 1. pantā paredzēts, ka Komisija, pamatojoties uz budžeta apropriācijām, nodod dalībvalstu rīcībā Eiropas Lauksaimniecības un virzības un garantiju fonda Garantiju nodaļas finansēto izdevumu segšanai vajadzīgos līdzekļus.
(2)
Regulas (EK) Nr. 296/96 7. panta 1. punktā paredzēts, ka attiecīgajā mēnesī deklarētajiem izdevumiem kopumā ir jāatbilst šajā mēnesī faktiski veiktajiem maksājumiem un ieņēmumiem. Attiecībā uz šo principu ir paredzēti daži izņēmumi.
(3)
Lai nodrošinātu budžeta izpildi un lai vajadzīgajā apmērā ievērotu Regulas (EK) Nr. 296/96 1. pantā paredzētos noteikumus, dalībvalstīm ir jānodrošina iespēja koriģēt izdevumu deklarācijas, kuras nav paredzētas pasākumiem, kas iekļauti Padomes 1999. gada 17. maija Regulā (EK) Nr. 1257/1999 par Eiropas Lauksaimniecības virzības un garantiju fonda (ELVGF) atbalstu lauku attīstībai (3), un deklarēt izdevumus attiecībā uz nākamo mēnesi.
(4)
Tādēļ attiecīgi jāgroza Regula (EK) Nr. 296/96.
(5)
Šajā regulā paredzētie pasākumi ir saskaņā ar Eiropas Lauksaimniecības virzības un garantiju fonda komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 296/96 7. panta 1. punkta pirmo daļu papildina ar šādu punktu:
“d)
izdevumus, kurus dalībvalstis veikušas no 2005. gada 1. līdz 15. oktobrim un kuri nav paredzēti pasākumiem, kas iekļauti Padomes Regulā (EK) Nr. 1257/1999 (4), vajadzības gadījumā, ievērojot 1. panta noteikumus, var deklarēt attiecībā uz nākamo mēnesi, kas seko pēc tā mēneša, kurā saņēmējs saņēmis maksājumu.
2. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2005. gada 30. septembrī

Labels: 12
4
15